CELEX: 32011L0087
Language: et
Date: 2011-11-16 00:00:00
Title: Euroopa Parlamendi ja nõukogu direktiiv 2011/87/EL, 16. november 2011 , millega muudetakse direktiivi 2000/25/EÜ seoses heitkoguste etappide kohaldamisega kitsarööpmeliste traktorite suhtes EMPs kohaldatav tekst

18.11.2011   
            
            
               ET
            
            
               Euroopa Liidu Teataja
            
            
               L 301/1
            
         EUROOPA PARLAMENDI JA NÕUKOGU DIREKTIIV 2011/87/EL,
   16. november 2011,
   millega muudetakse direktiivi 2000/25/EÜ seoses heitkoguste etappide kohaldamisega kitsarööpmeliste traktorite suhtes
   (EMPs kohaldatav tekst)
   EUROOPA PARLAMENT JA EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 114,
   võttes arvesse Euroopa Komisjoni ettepanekut,
   olles edastanud seadusandliku akti eelnõu liikmesriikide parlamentidele,
   võttes arvesse Euroopa Majandus- ja Sotsiaalkomitee arvamust (1),
   toimides seadusandliku tavamenetluse kohaselt (2)
   
   ning arvestades järgmist:
   
               (1)
            
            
               Euroopa Parlamendi ja nõukogu 22. mai 2000. aasta direktiiviga 2000/25/EÜ (põllumajandus- ja metsatraktorite mootoritest paisatavate gaasiliste ja tahkete osakeste heitmete vastu võetavate meetmete kohta) (3) reguleeritakse põllumajandus- ja metsatraktorite mootorite tekitatavaid heitmeid, et parandada inimeste tervise ja keskkonna kaitset. Direktiiviga 2000/25/EÜ sätestati, et 2010. aastal enamiku diiselmootorite tüübikinnituse suhtes kohaldatavad heitmete piirväärtused, millele osutatakse kui III A etapi piirväärtustele, tuli asendada rangemate III B etapi piirväärtustega, mis jõustusid astmeliselt alates 1. jaanuarist 2010 nimetatud mootoritele tüübikinnituse andmise suhtes ning alates 1. jaanuarist 2011 turuleviimise suhtes. IV etapp, millega sätestatakse rangemad heitmete piirväärtused kui III B etapis, jõustub astmeliselt alates 1. jaanuarist 2013 neile mootoritele tüübikinnituse andmise suhtes ja alates 1. jaanuarist 2014 turuleviimise suhtes.
            
         
               (2)
            
            
               Euroopa Parlamendi ja nõukogu 21. aprilli 2004. aasta direktiivi 2004/26/EÜ (millega muudetakse direktiivi 97/68/EÜ väljaspool teid kasutatavatele liikurmasinatele paigaldatavate sisepõlemismootorite heitgaaside ja tahkete heitmete vähendamise meetmeid käsitlevate liikmesriikide õigusaktide ühtlustamise kohta) (4) artikli 2 punktis b on sätestatud, et komisjon peab käsitlema kättesaadavat tehnoloogiat, sealhulgas kulusid ja tasuvust, eesmärgiga kinnitada III B ja IV etapi piirväärtused ning hinnata võimalikku vajadust täiendavate kohanduste ja erandite tegemiseks või rakendustähtaja edasilükkamist teatavate seadmetüüpide ja mootorite korral ning arvestades hooajalise kasutusega liikurmasinatele paigaldatud mootoreid. Lisaks sätestatakse direktiivi 2000/25/EÜ artikli 4 lõikes 8 ülevaatamisklausel, et võtta arvesse T2, T4.1 ja C2 kategooria traktoritega seotud eripärasid.
            
         
               (3)
            
            
               Euroopa Parlamendi ja nõukogu direktiivi 97/68/EÜ (5) kohta on tehtud mitu tehnilist uuringut. Kõnealuste 2007., 2009. ja 2010. aastal tehtud tehniliste uuringute ja komisjoni läbi viidud mõjuhindamise tulemusena tehti kindlaks, et T2, T4.1 ja C2 kategooria traktorite puhul ei ole III B ja IV etapi nõuete täitmine kõnealuse direktiiviga ettenähtud kuupäevadeks veel tehniliselt teostatav.
            
         
               (4)
            
            
               Selleks, et vältida liidu õigusaktides selliste tehniliste nõuete kehtestamist, mida ei ole veel võimalik täita, ja et vältida olukorda, kus T2, T4.1 ja C2 kategooria traktoritele ei saa enam anda tüübikinnitust ega neid turule viia või kasutusele võtta, on vaja ette näha kolmeaastane üleminekuperiood, mille jooksul T2, T4.1 ja C2 kategooria traktoritele võib veel anda tüübikinnituse ja neid turule viia või kasutusele võtta.
            
         
               (5)
            
            
               Komisjon peaks igal aastal esitama Euroopa Parlamendile ja nõukogule aruande IV etapi nõuetele vastavate tehniliste lahenduste väljatöötamisel tehtud edusammude kohta.
            
         
               (6)
            
            
               Seepärast tuleks direktiivi 2000/25/EÜ vastavalt muuta,
            
         ON VASTU VÕTNUD KÄESOLEVA DIREKTIIVI:
   Artikkel 1
   Direktiivi 2000/25/EÜ muutmine
   Direktiivi 2000/25/EÜ artiklile 4 lisatakse järgmine lõige:
   
      „9.   Erandina lõike 2 punktides d ja e ning lõikes 3 sätestatud kuupäevadest lükatakse kõnealuseid kuupäevi vastavalt direktiivi 2003/37/EÜ II lisa A peatüki punkti A.1 teises taandes, B peatüki 1. liite I osa punktis 1.1 ja A peatüki punktis A.2 määratletud T2, T4.1 ja C2 kategooria traktorite puhul, millele on paigaldatud L–R kategooria mootorid, edasi kolm aastat. Kuni kõnealuste kuupäevadeni kohaldatakse jätkuvalt käesoleva direktiivi III A etapi nõudeid.”
   
   Artikkel 2
   Sobiva tehnoloogia olemasolu
   Komisjon teeb 31. detsembriks 2014 kindlaks, milline IV etapi nõuetele vastav ja T2, T4.1 ja C2 kategooria vajadustele sobiv tehnoloogia on olemas, ning esitab vajaduse korral Euroopa Parlamendile ja nõukogule ettepanekud.
   Artikkel 3
   Ülevõtmine
   1.   Liikmesriigid võtavad käesoleva direktiivi järgimiseks vajalikud õigus- ja haldusnormid vastu ja avaldavad need hiljemalt 9. detsembriks 2012. Liikmesriigid edastavad nende normide teksti viivitamata komisjonile.
   Kui liikmesriigid need sätted vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
   2.   Liikmesriigid edastavad komisjonile viivitamata käesoleva direktiiviga reguleeritavas valdkonnas vastuvõetud põhiliste siseriiklike õigusnormide teksti.
   Artikkel 4
   Jõustumine
   Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
   Artikkel 5
   Adressaadid
   Käesolev direktiiv on adresseeritud liikmesriikidele.
   
      Strasbourg, 16. november 2011
      
         
            Euroopa Parlamendi nimel
         
         
            president
         
         J. BUZEK
      
      
         
            Nõukogu nimel
         
         
            eesistuja
         
         W. SZCZUKA
      
   
   
      (1)  ELT C 132, 3.5.2011, lk 53.
   
      (2)  Euroopa Parlamendi 25. oktoobri 2011. aasta seisukoht (Euroopa Liidu Teatajas seni avaldamata) ja nõukogu 8. novembri 2011. aasta otsus.
   
      (3)  EÜT L 173, 12.7.2000, lk 1.
   
      (4)  ELT L 146, 30.4.2004, lk 1.
   
      (5)  EÜT L 59, 27.2.1998, lk 1.